《题束道辅怀疏亭二首 其一》
宋代·刘跂

逢时乐宦达，既达贵蚤休。东门两归客，冉冉不可留。

大夫名贤后，出处亦俱优。筑室在何许，南郭林塘幽。

安车摇佩鱼，步屧随杖鸠。胜日至佳客，欢颜终献酬。

鄙人最樗散，世用一何缪。政以无事身，尊俎常见收。

令年扫三径，近不隔虎丘。欲问杜陵老，来往几风流。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。